b'\n_START_ARTICLE_\nKi\xc5\xa1hinsaari\n_START_PARAGRAPH_\nKi\xc5\xa1hinsaari on Iranille kuuluva  saari Persianlahdella Hormozg\xc4\x81nin provinssissa noin 15 km rannikolta. Saari on noin 16 km pitk\xc3\xa4 ja 8 km leve\xc3\xa4, ja maastoltaan varsin tasainen. Taatelipalmuja kasvaa varsinkin pohjoisrannalla, muuten kasvillisuus on v\xc3\xa4h\xc3\xa4ist\xc3\xa4._NEWLINE_Ki\xc5\xa1hin asutuksen ja hallitsijoiden taustaa ei tunneta tarkkaan. Sen merkitys on perustunut strategiseen sijaintiin, ja 1100-luvulla Ki\xc5\xa1hin ruhtinaalla oli merkitt\xc3\xa4v\xc3\xa4 asema Intian valtamerell\xc3\xa4, Arabianmerell\xc3\xa4 ja Persianlahdella. Vauraus saattoi ainakin osaksi perustua suoranaiseen merirosvoukseen, mutta my\xc3\xb6s helmenkalastuksesta saatiin tuloja._NEWLINE_Nykyisin Ki\xc5\xa1hinsaari on vapaakauppa-alue, ja ulkomaiset matkailijat p\xc3\xa4\xc3\xa4sev\xc3\xa4t sinne ilman viisumia kahdeksi viikoksi. Sen maine lomanviettopaikkana syntyi, kun se oli shaahin ja h\xc3\xa4nen vieraidensa yksityinen rantalomakohde.'